Document ID: 32003D0306

Απόφαση αριθ. 118
της 10ης Δεκεμβρίου 2002
για τα υποδείγματα εντύπων που απαιτούνται για την εφαρμογή του κανονισμού (EΟΚ) αριθ. 574/72 του Συμβουλίου (E 210 και Ε 211)
(Κείμενο που παρουσιάζει ενδιαφέρον για τον ΕΟΧ)
(2003/306/ΕΚ)
Η ΔΙΟΙΚΗΤΙΚΗ ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ ΓΙΑ ΤΗΝ ΚΟΙΝΩΝΙΚΗ ΑΣΦΑΛΙΣΗ ΤΩΝ ΔΙΑΚΙΝΟΥΜΕΝΩΝ ΕΡΓΑΖΟΜΕΝΩΝ,
Έχοντας υπόψη:
το άρθρο 81 στοιχείο α) του κανονισμού (ΕΟΚ) αριθ. 1408/71 του Συμβουλίου, της 14ης Ιουνίου 1971, περί εφαρμογής των συστημάτων κοινωνικής ασφάλισης στους μισθωτούς και τις οικογένειές τους που διακινούνται εντός της Κοινότητος(1), βάσει του οποίου η Διοικητική Επιτροπή έχει το καθήκον να χειρίζεται όλα τα διοικητικά θέματα που απορρέουν από τον κανονισμό (EΟΚ) αριθ. 1408/71 και από μεταγενέστερους κανονισμούς,
το άρθρο 2 παράγραφος 1 του κανονισμού (EΟΚ) αριθ. 574/72 του Συμβουλίου, της 21ης Μαρτίου 1972, περί του τρόπου εφαρμογής του κανονισμού (ΕΟΚ) αριθ. 1408/71(2), βάσει του οποίου η Διοικητική Επιτροπή καθορίζει τα υποδείγματα των πιστοποιητικών, βεβαιώσεων, δηλώσεων, αιτήσεων και άλλων εγγράφων αναγκαίων για την εφαρμογή των κανονισμών,
την απόφαση αριθ. 180, της 15ης Φεβρουαρίου 2000, για τα υποδείγματα των εντύπων που είναι αναγκαία για την εφαρμογή των κανονισμών (ΕΟΚ) αριθ. 1408/71 και (ΕΟΚ) αριθ. 574/72 του Συμβουλίου (Ε 211 και Ε 212)(3),
την απόφαση αριθ. 184, της 10ης Δεκεμβρίου 2001, για τα υποδείγματα εντύπων που είναι αναγκαία για την εφαρμογή των κανονισμών (ΕΟΚ) αριθ. 1408/71 και (ΕΟΚ) αριθ. 574/72 (Ε 201 έως Ε 207, Ε 210, Ε 213 και Ε 215)(4),
Εκτιμώντας τα ακόλουθα:
(1) Σύμφωνα με το άρθρο 48 παράγραφος 1 του κανονισμού (EΟΚ) αριθ. 574/72, οι αιτούντες πληροφορούνται για τα ένδικα μέσα και τις προθεσμίες προσφυγής.
(2) Οι αποφάσεις που λαμβάνονται από καθένα από τους αρμόδιους φορείς προσδιορίζουν τα ένδικα μέσα και τις προθεσμίες προσφυγής που προβλέπονται από τη σχετική νομοθεσία και τα στοιχεία αυτά πρέπει να κοινοποιούνται στο φορέα εξέτασης με το έντυπο Ε 210.
(3) Ο φορέας εξέτασης τις κοινοποιεί στον αιτούντα με τα έντυπα Ε 210 και E 211 - ανακεφαλαιωτικό σημείωμα των αποφάσεων.
(4) Η σημερινή εκδοχή των εντύπων Ε 210 και E 211 δεν περιέχει πληροφορίες όσον αφορά τις διαδικασίες και τα χρονικά όρια που ισχύουν στην περίπτωση προσφυγής.
(5) Συνεπώς, είναι αναγκαίο να τροποποιηθούν τα έντυπα Ε 210 και E 211.
(6) Η συμφωνία για τον Ευρωπαϊκό Οικονομικό Χώρο, της 2ας Mαΐου 1992, που συμπληρώνεται από το πρωτόκολλο της 17ης Μαρτίου 1993, παράρτημα VI, εφαρμόζει τους κανονισμούς (EΟΚ) αριθ. 1408/71 και (EΟΚ) αριθ. 574/72 στον Ευρωπαϊκό Οικονομικό Χώρο.
(7) Με απόφαση της Μεικτής Επιτροπής του ΕΟΧ, τα υποδείγματα των εντύπων που είναι αναγκαία για την εφαρμογή των κανονισμών (EΟΚ) αριθ. 1408/71 και (EΟΚ) αριθ. 574/72 θα προσαρμοστούν και θα χρησιμοποιηθούν στον Ευρωπαϊκό Οικονομικό Χώρο.
(8) Για πρακτικούς λόγους, πρέπει να χρησιμοποιούνται τα ίδια έντυπα στην Κοινότητα και στον Ευρωπαϊκό Οικονομικό Χώρο.
(9) Η γλώσσα στην οποία πρέπει να εκδίδονται τα έντυπα αποτελεί αντικείμενο της σύστασης αριθ. 15 της Διοικητικής Επιτροπής,
ΑΠΟΦΑΣΙΣΕ ΤΑ ΕΞΗΣ:
1. Το έντυπο Ε 210 που αναπαράγεται στην απόφαση αριθ. 184 αντικαθίσταται από το υπόδειγμα που επισυνάπτεται στην παρούσα απόφαση.
2. Tο έντυπο E 211 που αναπαράγεται στην απόφαση αριθ. 180 αντικαθίσταται από το υπόδειγμα που επισυνάπτεται στην παρούσα απόφαση.
3. Οι αρμόδιοι φορείς των κρατών μελών διαβιβάζουν στα ενδιαφερόμενα μέρη (δικαιούχοι, φορείς, εργοδότες κ.λπ.) το έντυπο σύμφωνα με το υπόδειγμα που επισυνάπτεται στην παρούσα απόφαση.
4. Το έντυπο διατίθεται στις επίσημες γλώσσες της Κοινότητας και είναι σχεδιασμένο κατά τρόπο ώστε οι διαφορετικές εκδόσεις να είναι αντιστοιχούν απόλυτα όταν τίθενται η μία πάνω στην άλλη, ούτως ώστε να είναι δυνατό όλοι οι αιτούντες (δικαιούχοι, φορείς, εργοδότες κ.λπ.) να λαμβάνουν το έντυπο τυπωμένο στη γλώσσα τους.
5. Η παρούσα απόφαση τίθεται σε ισχύ την πρώτη μέρα του μήνα μετά τη δημοσίευσή της στην Επίσημη Εφημερίδα της Ευρωπαϊκής Ένωσης.
H πρόεδρος της Διοικητικής Επιτροπής
Eva Pedersen
(1) ΕΕ L 149 της 5.7.1971, σ. 2.
(2) ΕΕ L 74 της 27.3.1972, σ. 1.
(3) ΕΕ L 23 της 25.1.2001, σ. 33.
(4) ΕΕ L 304 της 6.11.2002, σ. 1· διορθωτικό στην L 315 της 19.11.2002, σ. 22.
&gt;PIC FILE= "L_2003112EL.001402.TIF"&gt;
PIC FILE= "L_2003112EL.001501.TIF
PIC FILE= "L_2003112EL.001601.TIF
PIC FILE= "L_2003112EL.001701.TIF
PIC FILE= "L_2003112EL.001801.TIF
PIC FILE= "L_2003112EL.001901.TIF

Labels: 12
9
0